Gierige Midas of 'n Midas-aanraking? | Maroela Media
Gierige Midas of 'n Midas-aanraking?
Foto kopiereg: Pearson Education
Op 'n dag het koning Midas, koning van Frigië in Klein-Asië, in sy pragtuin rondgestap en op 'n ou man afgekom wat in die tuin lê en slaap het. Midas het Silenus dadelik herken en hom goedgunstig behandel. Hy het Silenus vir 10 dae lank in sy huis onthaal. Op sy beurt het Silenus vir Midas en sy vriende met verskeie verhale en liedere vermaak.
Op die 11de dag het Midas vir Silenus teruggeneem na Dionusus toe – Silenus se stiefseun en god van wyn. As beloning vir sy gasvryheid het Dionusus het vir Midas die geleentheid gebied om enigiets te versoek wat sy hart begeer. Midas se wens was dat alles waaraan hy raak, in goud moes verander.
Midas was in sy skik met sy nuwe krag – hy het dit dadelik op die proef gestel. Hy het aan 'n takkie geraak en dit het in goud verander. Hy het aan 'n klip gevat, en dit het in goud verander. Midas was oorstelp van vreugde en het dadelik sy diensknegte beveel om 'n feestafel te dek. Maar, o wee! Sy kos en drank het nou ook in goud verander! En toe Midas aan sy pragtige dogter vat, het sy ook in 'n goue standbeeld verander. Midas het finaal besef dat sy wens totaal banaal was.
Midas het nou die gawe wat hy eens begeer het, begin haat. Hy het Dionusus gesmeek om die gawe weer terug te neem sodat hy nie van honger sou sterf nie. Dionusus het ingestem en Midas aangesê om homself in die rivier Pactolus te gaan was.
Midas het dit gedoen, en toe hy in die rivier spring het sy krag in die rivier in gevloei en die riviersand het in goud verander.
Uit hierdie verhaal verwys ons vandag nog na iemand wat baie gierig is, as 'n Midas. Ons kan ook sê dat iemand oor die Midas-aanraking beskik indien so 'n persoon bykans enigiets in geld kan verander – byvoorbeeld om 'n eenvoudige besigheid in 'n suksesvolle onderneming te verander.
Is daar ook 'n uitdrukking vir iemand wat alles wat hy aan raak in "dinges" laat verander?
Video: Nuwe alfabet-letter voorgestel | Maroela Media
[…] meer as 20 restaurante en hotelle regoor Australië oopgemaak en staan daarvoor bekend dat hy oor die Midas-aanraking […]